CELEX: 32014R0453
Language: sk
Date: 2014-04-29 00:00:00
Title: Vykonávacie nariadenie Komisie (EÚ) č. 453/2014 z  29. apríla 2014 o zatriedení určitého tovaru do kombinovanej nomenklatúry

6.5.2014   
            
            
               SK
            
            
               Úradný vestník Európskej únie
            
            
               L 133/27
            
         VYKONÁVACIE NARIADENIE KOMISIE (EÚ) č. 453/2014
   z 29. apríla 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej v súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov od dátumu nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. apríla 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 29132913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Prístroj (tzv. simulátor TV – „TV simulator“) v plastovom puzdre s priehľadným krytom na prednej časti, s rozmermi približne 8 × 7 × 6 cm.
                  Prístroj je vybavený štyrmi LED diódami, ktoré generujú svetlo, kryštálmi kremeňa, súmrakovým snímačom, časovačom, displejom prevádzkového režimu a ovládacími tlačidlami. Je predkladaný so zdrojom napájania.
                  Prístroj počas vopred naprogramovaného obdobia simuluje televízny prijímač, ktorý je zapnutý, vytváraním náhodne sa meniaceho svetla rôznej intenzity a farby. S cieľom odradiť zlodejov to vyvoláva dojem, že ľudia sú doma.
               
               
                  9405 40 39
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9405, 9405 40 a 9405 40 39.
                  Funkciou prístroja je vytvárať náhodne sa meniace svetlo výlučne na účel simulácie televízneho prijímača, ktorý je zapnutý. Keďže náhodne sa meniace svetlo neslúži na nijaké signalizačné účely, zatriedenie do položky 8531 ako vizuálny signalizačný prístroj je vylúčené (pozri aj vysvetlivky k harmonizovanému systému k položke 8531, prvý odsek).
                  Keďže výrobok má všetky objektívne charakteristické vlastnosti osvetľovacieho zariadenia položky 9405, má sa zatriediť pod číselný znak KN 9405 40 39 ako ostatné elektrické svietidlá a osvetľovacie zariadenia z plastov.